
[bookmark: TextBodyBegin]Европейският парламент,
–	като взе предвид искането на главния прокурор на Република Литва от 16 септември 2024 г. за снемане на имунитета на Петрас Гражулис във връзка с образувано срещу него наказателно производство и обявено на пленарно заседание на 24 октомври 2024 г.,
–	като изслуша Петрас Гражулис на 18 март 2025 г., съгласно член 9, параграф 6 от своя Правилник за дейността,
–	като взе предвид членове 8 и 9 от Протокол № 7 за привилегиите и имунитетите на Европейския съюз, както и член 6, параграф 2 от Акта от 20 септември 1976 г. за избирането на членове на Европейския парламент чрез всеобщи преки избори,
–	като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г., 19 декември 2019 г. и 5 юли 2023 г.[footnoteRef:1], [1:  	Решение на Съда на ЕС от 21 октомври 2008 г., Marra/De Gregorio и Clemente, C-200/07 и C‑201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда на ЕС от 6 септември 2011 г., Patriciello, C‑163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T‑347/11, ECLI:EU:T:2013:23; решение на Съда на ЕС от 19 декември 2019 г., Junqueras Vies, C‑502/19, ECLI:EU:C:2019:1115. решение на Общия съд от 5 юли 2023 г., Puigdemont i Casamajó и други/Парламент, T-272/21, ECLI:EU:T:2023:373.
 	] 

–	като взе предвид член 62 от конституцията на Република Литва,
–	като взе предвид член 5, параграф 2, член 6, параграф 1 и член 9 от своя Правилник за дейността,
–	като взе предвид доклада на комисията по правни въпроси (A10-0078/2025),
[bookmark: _GoBack]А.	като има предвид, че с писмо от 16 септември 2024 г. главният прокурор на Република Литва поиска снемането на имунитета на Петрас Гражулис във връзка с предполагаемо престъпление по член 170, параграф 2 от Наказателния кодекс на Република Литва за деяние, при което публично е осмял група лица и е изразил неуважението си към тях по причини, свързани с тяхната сексуална ориентация;
Б.	като има предвид, че в искането се посочва, че Петрас Гражулис е обвинен в публично осмиване, дискредитиране и унижаване на група лица и в изразяване на неуважението си към тях по причини, свързани с тяхната сексуална ориентация, докато се е намирал в коридорите на Сейма на Република Литва („Сейма“) на 26 май 2022 г., след заседанието на Сейма относно регистрирането на граждански съюзи, в рамките на обсъждане с оператор, което било заснето и излъчено от медиите; като има предвид, че предполагаемото престъпление, вменено на Петрас Гражулис, който по това време е бил член на Сейма, датира от 2022 г.; като има предвид, че досъдебното разследване е проведено през 2022 г. и 2023 г., а делото е  внесено в Окръжния съд на Вилнюс през януари 2024 г.; като има предвид, че по това време Петрас Гражулис се е ползвал с имунитет като член на Сейма, но на 16 ноември 2023 г. Сеймът е дал съгласието си срещу него да започне наказателно преследване;
В.	като има предвид, че Петрас Гражулис е избран за член на Европейския парламент на изборите за Европейски парламент през юни 2024 г. и че по време на предполагаемото престъпление не е бил член на Европейския парламент;
Г.	като има предвид, че предполагаемото престъпление и последвалото искане за снемане на имунитета не са свързани с изразено от Петрас Гражулис мнение, или с подаден от него глас при изпълнението на задълженията му по смисъла на член 8 от Протокол № 7 за привилегиите и имунитетите на Европейския съюз;
Д.	като има предвид, че член 9, първа алинея, буква а) от Протокол № 7 за привилегиите и имунитетите на Европейския съюз гласи, че членове на Европейския парламент притежават на територията на тяхната собствена държава имунитетите, предоставяни на членовете на националните парламенти;
Е.	като има предвид, че съгласно член 62 от Конституцията на Република Литва „личността на член на Сейма е неприкосновена. Член на Сейма не може да бъде подвеждан под наказателна отговорност и не може да бъде задържан или по друг начин да се ограничава неговата свобода без разрешението на Сейма. Член на Сейма не носи наказателна отговорност за изказаните от него мнения и за подадените в Сейма гласове. Възможно е обаче той да бъде преследван по съдебен ред, като спрямо него се приложат общовалидните разпоредби за обида или клевета“; 
Ж.	като има предвид, че целта на парламентарния имунитет е да защитава Парламента и неговите членове от съдебно преследване във връзка с дейности, които са извършвани при изпълнението на парламентарните задължения и които са неделими от тези задължения;
З.	като има предвид, че в съответствие с член 5, параграф 2 от Правилника за дейността парламентарният имунитет не е лична привилегия на члена на ЕП, а гаранция за независимостта на Парламента като цяло и на неговите членове;
И.	като има предвид, че в настоящия случай Парламентът не е установил наличието на fumus persecutionis, т.е. факти, сочещи, че въпросното съдебно производство е било образувано с намерението да навреди на политическата дейност на члена на ЕП в качеството му на член на Европейския парламент;
Й.	като има предвид, от една страна, че Парламентът не може да се счита за съд, и от друга страна, че съответният член на ЕП не може да се счита в контекста на процедура за снемане на имунитет за „обвиняем“[footnoteRef:2]; [2:  	Решение на Общия съд от 30 април 2019 г., Briois/Парламент, T-214/18, ECLI:EU:T:2019:266.] 

1.	решава да снеме имунитета на Петрас Гражулис;
2.	възлага на своя председател незабавно да предаде настоящото решение и доклада на своята компетентна комисия на компетентните органи на Република Литва и на Петрас Гражулис.

